Barmhartige samaritaan gee verlore geld terug | Maroela Media
Die Speedy Mart-vulstasie waar die kontant opgespoor is.
Joe Ellis van Murfreesboro in Tennessee het Saterdagaand 'n vullisdrom by 'n plaaslike Speedy Mart-vulstasie deursoek in 'n poging om koeldrankblikkies te versamel wat hy later sou verkoop vir ekstra geld. Hy het egter op 'n groot som geld, 'n hele paar honderd dollar en drie depositostrokies afgekom. Hy het die bedrag na die bestuurder van die Speedy Mart geneem wat bevestig het daar is $3 800 (bykans R34 000).
"Dit is te veel geld om op te spoor en net vir myself te hou," het Ellis aan ABC gesê. Die vulstasie se bestuurders het die polisie ontbied wat gehelp het om die eienaar van die kontant op te spoor. Volgens Ellis het die man die kontant glo per ongeluk weggegooi toe hy sy motor skoongemaak het.
Die kontant is Maandag aan die eienaar oorhandig. Hy het Ellis met $400 (sowat R3 500) beloon vir sy bedagsaamheid. "Mens weet sommer hy is 'n betrouenswaardige persoon. Hy is 'n baie goeie ou," het Maulik Patel, bestuurder van die Speedy Mart, van Ellis gesê.